අලුත්ගම ප්‍රදේශයේදී පසුගිය දින කිහිපයේදී සිදු වූ අරගල‍කාරී සිදුවීම එම පළාතේ කිතුනු දේවස්ථානවලට පහරදෙමින් සිදු කළ ප්‍රහාරයක් බවට අල්ජසීරා නාලිකාවේ ව්‍යාජ තොරතුරු රැසක් පළ කරමින් ජාත්‍යන්තරය හමුවේ මෙරටට දැවැන්ත මඩ ගැසීමේ ව්‍යාපාරයක් ක්‍රියාත්මක කර ඇති බව හමුදා මාධ්‍ය ප්‍රකාශක බ්‍රිගේඩියර් රුවන් වනිගසූරිය මහතා කීය.අල්ජසීරා රූපවාහිනී නාලිකාව එවැනි ව්‍යාජ මඩ ව්‍යාපාරයක් හරහා ජිනීවා මානව හිමිකම් කොමිසම හමුවේ මෙරටට එරෙහිව විරෝධතාවක් ගොඩනඟද්දී තවත් එවැනිම වෙබ් අඩවි ගණනාවක් එම සිද්ධිය හරහා ව්‍යාජ තොරතුරු පළකර රටට එරෙහිව මතයක් ගොඩනැඟීමට කටයුතු කර තිබේ.එම කුමන්ත්‍රණයේ සැලසුම්කරු මෙරට පොදු සතුරා ලෙස කටයුතු කරන ජාත්‍යන්තර බලවේග බවද රුවන් වනිගසූරිය මහතා පවසයි.අලුත්ගම ප්‍රදේශයේ හෝ වෙනත් සෙසු ප්‍රදේශයකට කිතුණු දේවස්ථානයකට පහරදීමේ සිද්ධියක් සැලකිය යුතු කාලයක් තුළ වාර්තා වී නොමැත.එහෙත් මේ රට තුළ සිටින මෙරටට එරෙහි ජාත්‍යන්තර බලවේගවල කොටස්කරුවෝ රට අභ්‍යන්තරයේ සිදුවෙන ඉතා සුළු සිද්ධීන් පවා විශාල ලෙස දක්වමින් ඒවාට ව්‍යාජ තොරතුරු එකතු කරගෙන යන මඩ ව්‍යාපාරයේ අරමුණ මේ රට තුළ සාමය ඇතිකර කරගෙන යන දැවැන්ත සංවර්ධනය කඩාබිඳ දමා නැවත මෙරට විනාශයට පත් කිරීම බවද බ්‍රිගේඩියර් වනිගසූරිය මහතා පෙන්වා දෙයි.අල්ජසීරා රූපවාහිනිය සහ තවත් වෙබ් අඩවි ගණනාවක වරින්වර පළ කෙරෙන මෙම ව්‍යාජ තොරතුරු හරහා මෙරට පොදු සතුරා වන ජාත්‍යන්තර බලවේග බලා සිටින්නේ කොයි මොහොතේ හෝ ලංකාවේ හිස ගසා දැමීමටයි.එම නිසා ඔවුන්ගේ එම අරමුණ ඉෂ්ඨ කර ගැනීමට කරගෙන යන කටයුතු මෙරටට විශාල අභියෝගයකි.